निगम के गोद दिए 43 में से 31 पार्कों का ही स्वरूप सुधरा
उदयपुर . नगरनिगम के गोद दिए 43 पार्कों में से 31 का स्वरूप अब सुधरा नजर आने लगा है। हालांकि, 12 पार्क ऐसे भी हैं जिनकी स्थिति में अब भी आशानुरूप सुधार नहीं हो सका है। नगर निगम ने हाल ही में एक सर्वे करवाया। उसमें यह तस्वीर सामने आई है।
निगम ने गोद दिए पार्कों का पहली बार सर्वे करवाकर उनको रैंकिंग दी है। इसमें 14 पार्क श्रेणी में आए हैं। 17 पार्क बी श्रेणी, 9 पार्क सी और 3 पार्क डी श्रेणी में आए हैं। निगम आयुक्त सिद्धार्थ सिहाग ने सी और डी श्रेणी के पार्कों का फीडबैक लेने के लिए शुक्रवार को विकास समितियों की बैठक ली। इस दौरान विकास समितियों के प्रतिनिधियों ने पार्क विकास में रही समस्या की तरफ आयुक्त का ध्यान दिलाया। आयुक्त को बताया गया कि खाद की सुविधा नहीं होने और पणा (उपजाऊ मिट्टी) कम होने से पार्क विकसित नहीं हो पा रहा है। पानी की भी उचित व्यवस्था नहीं है। बच्चों के खेलने के साधन की भी कमी है। आयुक्त ने संबंधित इंजीनियर को इसके लिए बैठक में निर्देश दिए। इस दौरान उद्यान समिति अध्यक्ष भगवान खारोल, एईएन मधुश्याम चौबीसा, गिरिराज, पार्षद प्रवीण मारवाड़ी, रेहाना जर्मनवाला, राकेश पोरवाल और महेश त्रिवेदी भी मौजूद थे।
hin_Deva hin_Deva hin_Deva